Visit Site
Recommended byColombia
‘మాకో పంత్‌ ఉన్నాడు. పేరేమో రిషబ్‌ పంత్‌.. సిక్సులు కొడతాడు. మీ పిల్లల్ని చూసుకుంటాడు’ అంటూ ఇంగ్లిషులో సాగే ఓ కవితను భారత అభిమానులు స్టేడియంలో వినిపించారు. ఆటతోనే కాకుండా వికెట్ల వెనుక స్లెడ్జింగ్‌తోనూ కంగారూలను పంత్ ఆడుకుంటున్న సంగతి తెలిసిందే. ఈ క్రమంలో మెల్‌బోర్న్‌ టెస్టులో ఆస్ట్రేలియా కెప్టెన్‌ పైన్‌, పంత్‌ జరిగిన స్లెడ్జింగ్ ఆసక్తికర పరిణామాలకు దారితీసింది. అభిమానులు ఆ నేపథ్యాన్ని తమ పాటలో చక్కగా వాడారు.
ఆ మాటలు నిజం చేయడంతో..
మెల్‌బోర్న్ టెస్టులో పంత్ బ్యాటింగ్ చేస్తుండగా.. ‘నువ్వు మా పిల్లల్ని ఆడించు.. నేను, నా భార్య కలిసి సినిమాకెళ్తాం’ అంటూ పైన్‌ స్లెడ్జింగ్‌కి దిగాడు. పంత్‌ ఏకాగ్రతను దెబ్బ తీసే వ్యూహంలో భాగంగా పైన్‌ అతడిని కవ్వించాడు. బిగ్‌ బాష్‌ లీగ్‌లో హోబర్ట్‌ లయన్స్‌కు ఆడాలని.. హోబర్ట్‌కు వచ్చినపుడు తన పిల్లల్ని ఆడిస్తుంటే తాను భార్యతో కలిసి సినిమాకు వెళ్తానని సరదాగా అన్నాడు పైన్‌.
అయితే పంత్‌ ఆ మాటల్ని నిజం చేశాడు. పైన్‌ పిల్లల్ని ఎత్తుకుని ఆడించాడు. జనవరి 1న భారత్‌, ఆసీస్‌ జట్లు.. ఆస్ట్రేలియా ప్రధాని స్కాట్‌ మోరిసన్‌తో కలిసి కొత్త సంవత్సర వేడుకల్లో పాల్గొన్నాయి. ఈ కార్యక్రమానికి పైన్‌ తన కుటుంబంతో కలిసి హాజరయ్యాడు. దీంతో అతడి భార్యా పిల్లల్ని పంత్‌ కలిశాడు. ఇద్దరు పిల్లల్ని ఎత్తుకొని సరదాగా వారితో ఫొటో దిగాడు. పైన్ పిల్లలు, భార్యతో కలిసి పంత్ దిగిన ఫోటో సోషల్ మీడియాలో వైరల్ అయింది.
టీమిండియా యువకెరటం పంత్ బ్యాట్‌తోనే కాకుండా నోటితోనూ గట్టిగానే స్పందించాడు. పైన్‌ కవ్వింపులకు బదులుగా అతడిని స్లెడ్జ్‌ చేశాడు. పైన్‌ బ్యాటింగ్‌ చేస్తుండగా.. అతడు తాత్కాలిక కెప్టెన్‌ అని, మాటలు తప్ప చేతలు ఉండవని పంత్‌ రెచ్చగొట్టేలా మాట్లాడాడు.
ఆసియా వెలుపల రెండు శతకాలు సాధించిన ఏకైక భారత వికెట్ కీపర్‌గా పంత్ సరికొత్త రికార్డు నెలకొల్పాడు. ఈ విషయంలో టీమిండియా మాజీ సారథి ఎంఎస్ ధోనిని అధిగమించాడు. గత ఏడాది ఆగస్టులో ఇంగ్లాండ్‌తో ముగిసిన టెస్టు సిరీస్‌తో భారత్ జట్టులోకి అరంగేట్రం చేసిన రిషబ్ పంత్.. ఆ సిరీస్‌ ఆఖరి టెస్టులో సెంచరీ సాధించిన విషయం తెలిసిందే.
In Videos: వికెట్ కీపర్ రిషబ్ పంత్‌పై అభిమానుల కవిత
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.